ཐོག་མ་སེམས་ཅན་ཐམས་ཅད་མར་ཤེས་པས་རང་གི་ཚེ་འདིའི་ཨ་མར་བརྩེ་བ་དང་དུང་བ་ཇི་ལྟར་ཡོད་པ་དེ་ལྟར་དུ་སེམས་ཅན་ཐམས་ཅད་དྲིན་ཅན་དང་ཡིད་འོང་དུ་མཐོང་བའི་སྒོ་ནས་བརྩེ་དུང་དང་གུས་བརྩི་བླ་མེད་ཅིག་སྐྱེ་བར་གྱུར་ལ།དེ་ལྟ་བུའི་སེམས་བྱུང་དེ་ནི་འཆམ་མཐུན་མཉམ་གནས་དང་དགོད་སྒྲ་དགའ་སྤྲོ་ཡི་མཐུན་རྐྱེན་ཡག་པོ་ཞིག་ཡིན་ཏེ།སེམས་ལྡན་ཐམས་ཅད་ལ་ཐུན་མོང་དུ་ཉེ་བར་མཁོ་བ་ནི་གཞན་གྱི་བརྩེ་བ་དང་དུང་བ་ལྷད་མེད་པ་ཞིག་ཐོབ་པ་དེ་ཉིད་ཡིན།དེས་ན་སུ་ཞིག་གིས་རང་ཉིད་ལ་ཁ་ཞེ་གཉིས་མེད་ཀྱིས་བརྩེ་ཞིང་གུས་པར་གྱུར་ན་རང་ཉིད་ཀྱི་སེམས་ལ་དགའ་སྤྲོ་འཕེལ་བ།རང་ཉིད་ཀྱིས་ཀྱང་སེམས་ཅན་ཐམས་ཅད་མར་འཛིན་པའི་སྒོ་ནས་བཀུར་བ་དང་དུད་པ་དང་རིམ་འགྲོ་བྱེད་པ་སོགས་ནུས་ན།གཞན་གྱིས་རང་ཉིད་ལ་ཁྲོ་བ་དང་འཁོན་པ།སྡང་བ་དང་ཕྲག་དོག་སོགས་རིམ་གྱིས་ཞི་འགྲོ་བ་ནི་ཆོས་ཉིད་ཡིན་ཞིང་།དེ་ནི་ནང་སེམས་ཀྱི་ཞི་བ་ཡང་ཡིན་ལ།དེ་དང་ལྷན་ཅིག་རྩུབ་མོའི་སེམས་བྱུང་དེ་དག་གིས་ཐོན་པའི་ཕྱི་ལུས་ངག་གི་མ་ཞི་བ་དག་ཀྱང་ལྡོག་པར་གྱུར་ན།ཕྱི་ནང་གཉིས་ཀའི་ཞི་བ་འདྲེན་པ་ཡིན་པས།ཞི་བ་དེས་ཐོན་པའི་མཇུག་འབྲས་ནི་འཆམ་མཐུན་མཉམ་གནས་དང་ཕན་ཚུན་དགའ་མོས་ཀྱིས་ཁྱབ་པར་གྱུར་བས་དེ་ནི་ཤིན་ཏུ་ཐོབ་དཀའ་ལ་ཐོབ་ན་དོན་སྙིང་ཆེ་བའི་བདེ་བ་ཞིག་ཡིན་ནོ།།